**Sajtóközlemény**

**A Hankook támogatja a Science Based Targets (Tudományon alapuló célkitűzések) kezdeményezést**

* **Célkitűzések az üvegházhatást okozó gázok kibocsátásának csökkentésére**
* **A Hankook azt tervezi, hogy 2030-ra felére csökkenti a direkt (Scope 1) és az indirekt (Scope 2) kibocsátásokat**
* **Részvétel a Business Ambition for 1.5°C nevű kampányban**
* **A 2021/22-re vonatkozó ESG-jelentés kiemeli a fenntarthatósági erőfeszítéseket**

**Neu-Isenburg, Németország, 2022. október 17. –** A prémium gumiabroncsgyártó Hankook elkötelezte magát a Science Based Targets (SBTi) kezdeményezés mellett, és bemutatta a saját tevékenységeiből származó üvegházhatású gázok kibocsátásának csökkentésére vonatkozó célkitűzéseit.

Az SBTi a CDP (Carbon Disclosure Project), az Egyesült Nemzetek Globális Megállapodása (UNGC), a World Resources Institute (WRI) és a Természetvédelmi Világalap (WWF) partnersége. Több mint 3600 globális vállalat dolgozik együtt az SBTi-vel, hogy tudományosan megalapozott csökkentési célokat tűzzenek ki, mérjenek és jelentsenek, a Párizsi Szeződés előírásainak megfelelően, amely jogilag kötelező erejű nemzetközi éghajlat-változási egyezmény.

A Hankook első koreai gumiabroncsgyártó vállalatként idén márciusban csatlakozott az SBTi kezdeményezéshez. A vállalat augusztusban benyújtotta közép- és hosszú távú, tudományosan megalapozott kibocsátáscsökkentési célkitűzéseit. A hitelesítés 2023 elején várható. A vállalat azt tervezi, hogy a gyártási szakaszban előforduló direkt és indirekt kibocsátásokat 2030-ra csaknem a felére, 46,2%-kal csökkenti a 2019-es alapértékhez képest. Ezenkívül a Hankook vállalta, hogy értékláncában 2030-ig 27,5%-kal csökkenti az indirekt, másodlagos formájú kibocsátását a 2019-es alapértékhez képest. Ez magában foglalja a nyersanyagbeszerzés, elosztás, befektetés, termelés és egyéb jelentősebb üzleti tevékenységek során keletkező üvegházhatású gázok mennyiségének csökkentését.

**Vállalkozások megszólítása világszerte: Business Ambition for 1.5°C (Üzleti ambíció a 1,5 °C-ért)**

A Hankook bejelentette továbbá, hogy részt vesz a Business Ambition for 1.5°C kampányban, amely sürgős felhívás a vállalatok felé arra vonatkozóan, hogy tűzzenek ki célokat a globális felmelegedés 1,5 °C-ra való korlátozására, valamint az éghajlatváltozás legrosszabb hatásainak elkerülésére azáltal, hogy a nettó nulla kibocsátás elérését támogatják. Az SBTi vezetésével és nemzetközi partnerekkel együttműködve több mint 1300 globális vállalat vesz részt ebben a kampányban.

A Hankook már 2010-ben az egyik fő célkitűzésévé tette az éghajlatvédelmet és a fenntarthatóságot, és azóta is folyamatosan csökkenti az üvegházhatású gázok mennyiségét az abroncsgyártási folyamatban. Tavaly júliusban megalakult az ESG (Environmental Social Governance) bizottság az igazgatóságon belül, hogy megerősítse a vállalat ESG-menedzsmentjét. A bizottság 2030-ról előrehozta 2050-re a Hankook hosszú távú célját, hogy a 2018-as referencia évhez képest 50 százalékkal csökkentse az üvegházhatású gázok kibocsátását. Emellett új szén-dioxid-semlegességi ütemtervet is készített 2050-re, amely tartalmazza a Scope 3 kibocsátásokat.

A Hankook fenntarthatósági kezdeményezéseit rendszeresen elismerik neves intézmények. 2021-ben a Hankook platinaérmet szerzett az EcoVadis vállalati társadalmi felelősségvállalás értékelésében, amelyet az egyes iparágakban csak a legjobb 1%-nak ítélnek oda. A vállalat 2016 és 2021 között hat egymást követő évben szerepelt a Dow Jones fenntarthatósági indexen (Dow Jones Sustainability Indices World). 2022-ben a Hankook az S&P Global által kiadott 2022-es Fenntarthatósági Évkönyvben (Sustainability Yearbook) arany (Gold Class), vagyis a lehető legmagasabb minősítést kapott, ezzel a legmagasabb pontszámot érte el az autóalkatrészek szektorban.

**Elkötelezettség a magas fenntarthatósági szabványok mellett: A 2021/22-es éves ESG-jelentés elérhető online**. A Hankook ESG-jelentését 2010 óta évente teszi közzé, így a 2021/22-es kiadás már a tizenharmadik. A jelentés kiterjed a vállalat összes fenntarthatósági tevékenységére és intézkedésére, valamint közép- és hosszú távú stratégiájára a környezetvédelem, a szociális ügyek és a vállalatirányítás területén. Egyforma hangsúlyt kap az ökológiai értéklánc, a fenntartható termékek és a felelősségteljes elkötelezettség.

A klímavédelem iránti növekvő elkötelezettség jegyében a jelentés a Hankook szén-dioxid-semlegességre vonatkozó ütemtervét a kiemelt részben részletezi. Emellett a jelentés közzététele az előző évhez képest jobban megfelel az éghajlattal kapcsolatos pénzügyi közzétételekkel foglalkozó munkacsoport (TCFD) ajánlásainak. További újítás, hogy a Hankook májusban bejelentette a vállalatirányítási chartát, amely lefekteti az átlátható ESG-menedzsment alapjait.

Áttekintés: 2009-ben a Hankook Tire létrehozta a saját CSR-szervezetét. A cég azóta is folyamatosan elkötelezett a fenntarthatóság mellett; ez számos tevékenységben megnyilvánul, többek között abban, hogy foglalkozik a tágabb értelemben vett mobilitás témájával.

A Hankook 2021/22-es ESG-jelentése online elérhető, a következő linken: [www.hankooktire.com/global/en/esg/esg-report.html](http://www.hankooktire.com/global/en/esg/esg-report.html).

# # #

**A Hankook Tire vállalatról**

A Hankook Tire világszerte innovatív, díjnyertes, kiváló minőségű radiál abroncsokat gyárt személygépkocsik, terepjárók, SUV-ok, könnyű tehergépkocsik, teherautók és buszok, valamint a motorsport számára (körversenyekhez/utcai versenyekhez/ralikhoz).

A Hankook Tire több mint 160 országba szállítja termékeit, és világszinten hozzávetőlegesen 20.000 alkalmazottat foglalkoztat. A világ számos vezető autógyártója első gyári felszerelésként is a Hankook Tire abroncsait választja.

A vállalat mindent megtesz azért, hogy a legmagasabb szinten elégítse ki a vásárlói igényeket a termékek minősége, a technológiai kiválóság és a vezetési élmény területén. Ennek érdekében a Hankook folyamatosan befektet öt kutatás-fejlesztési központjába és nyolc gyártási egységébe. A Hannoveri Technológiai Központban az európai piac igényeire szabva fejlesztik az abroncsokat, különös tekintettel az európai prémium autógyártók első szerelésű abroncsaira.

A Hankook Tire európai központja Neu-Isenburgban található, Frankfurt am Main közelében. A gyártó további fióktelepeket működtet több európai országban, és a termékeit regionális forgalmazókon keresztül értékesíti más helyi piacokon. A cég a 2023-tól kezdődően a FIA ABB Formula E világbajnokság technikai partnerének és exkluzív gumiabroncs-beszállítójának számít a Gen3 esetében. A vállalat globális bevételének kb. 34 százalékát az európai piacokon és a FÁK országaiban realizált értékesítések adják. A Hankook Tire 2016 óta szerepel a világszinten elismert Dow Jones Fenntarthatósági Indexben (DJSI World).

A Hankook Magyarországot választotta európai gyárának helyszínéül. A 885 millió eurós befektetésből a Dunaújváros melletti Rácalmáson a világ egyik legkorszerűbb abroncsgyára épült. A gyár 2007 júniusában kezdte meg működését és azóta is folyamatosan fejlődik, bővül. A cég jelenleg mintegy 3000 alkalmazottat foglalkoztat, és személygépkocsik, SUV-ok és könnyű tehergépkocsik számára gyárt gumiabroncsokat. A harmadik beruházási ütem 2015 tavaszán fejeződött be, ezzel a magyar gyár éves gyártókapacitása 19 millióra nőtt. A rácalmási gyárban készült termékek az európai piacot szolgálják ki, és megfelelnek a vezető autógyártók előírásainak és igényeinek is.

A Hankook Tire Magyarország Kft. rendelkezik az IATF 16949:2016. autóipari minőségirányítási, ISO 22301 üzletmenet-folytonossági és ISO 45001:2018. munkahelyi egészségvédelmi és biztonsági tanúsítványokkal. A Járműipar autóipari szakmai magazin valamint az Autószektor autós portál az Autós Nagykoalíció közreműködésével 2022-ben az “Év beszállítójának” választotta a magyarországi abroncsgyárat.

További információ: [www.hankooktire-mediacenter.com](http://www.hankooktire-mediacenter.com) és [www.hankooktire.com](http://www.hankooktire.com)

|  |  |  |  |
| --- | --- | --- | --- |
| **Kapcsolat:**  **Hankook Tire Magyarország Kft. |** Kommunikációs Osztály **|** 2459 Rácalmás, Hankook tér 1. | | | |
| **Roy Katalin**  kommunikációs vezető  [roykatalin@hankookn.com](mailto:roykatalin@hankookn.com)  +36-25/556-114 | **Pacsirszky Attila**  kommunikációs szakértő  [pacsirszky@hankookn.com](mailto:pacsirszky@hankookn.com)  +36-25/556-091 | **Vercz Vivien**  kommunikációs asszisztens  [vercz.vivien@hankookn.com](mailto:vercz.vivien@hankookn.com)  +36-25/556-009 | **Tóth Alexandra**  kommunikációs szakértő  [alexandra.toth@hankookn.com](mailto:alexandra.toth@hankookn.com)  +36-25/556-096 |